Folketing
2001-10-04

Jeg synes, det er interessant at få afdækket, hvilket forhold Dansk Folkeparti har til de internationale aktiviteter, der foregår for at imødegå nye 11. september-muligheder. På Dansk Folkepartis årsmøde, som jo fandt sted efter den 11. september, nemlig den 15.-16. september, har jeg forstået, at man har vedtaget en resolution, som man må opfatte som værende bindende på en eller anden vis for Dansk Folkeparti. Der står bl.a.: »Årsmødet finder, at netop NATO - og kun NATO - kan give Danmark den nødvendige sikkerhed og tryghed.« Mit spørgsmål til fru Pia Kjærsgaard er herefter: Hvad med de fælles aftaler om at aktionere på europæisk plan, der er aftalt i EU? Betyder det, at Dansk Folkeparti synes, de er uvedkommende, de ikke kan anvendes? Og hvad med den resolution, som er vedtaget i FN's Sikkerhedsråd? De to ret centrale internationale aktører også for Danmarks vedkommende, netop EU og FN, nyder ikke nogen omtale positivt og heller ikke negativt i øvrigt i Dansk Folkepartis vedtagelse. Det er kun NATO.